SAKP, NUM ruk op na EskomNUM-betoging by Megawatt Park in Johannesburg (Foto verskaf aan Maroela Media) Honderde lede van die National Union of Mineworkers (NUM) het Saterdag opgeruk na Eskom se hoofkantoor in Johannesburg, Megawatt Park. Die werkers betoog vir hoër salarisse en ŉ sosiale dialoog, in teenstelling met ŉ “herstruktureringsagenda wat as ŉ gedane saak voorgehou word”. Die Suid-Afrikaanse Kommunistiese Party (SAKP), wat die NUM in hul optog ondersteun, sê die werkers kan nie blameer en gestraf word vir die mislukkings wat deur neoliberalisme en staatskaping veroorsaak is nie. Die SAKP eis verandering wat ŉ groter belegging van staatskapitaal in kragopwekking en modernisering van Eskom insluit. Werkers is onder andere gekant teen die privatisering van Eskom; hulle eis dat diensvoorwaardes herstel moet word en hulle eis ŉ 15%-salarisverhoging. Hulle is ook gekant teen verpligte inentings. Werkers het Saterdag plakkate rondgeswaai waarop onder andere Andre de Ruyter, uitvoerende hoof van Eskom, se bedanking ook geëis word en hulle is gekant teen die sluiting van steenkoolkragstasies wat as “ekonomiese sabotasie” beskryf word.